
Personregister


  	Eirill Munansdotter	–	seidkvinne

  	 

  	Bjørketeigen

  	Live Munansdotter	–	Eirills søster (død)

  	Nikulas Sverresson	–	Eirills tidligere svoger, bonde i Bjørketeigen

  	Bergliot Oleivsdotter	–	Nikulas’ nye kone

  	Sága Fýrivinr	–	Live og Nikulas’ hittedatter

  	Dagny og Oda Nikulasdotter	–	Live og Nikulas’ døtre

  	Munan, Haldor og Sigurd Nikulasson	–	Live og Nikulas’ sønner

  	Jostein Torbjørnsson	–	smed i Bjørketeigen

  	Kristina Alvinnsdotter	–	tjenestejente i Bjørketeigen

  	Narve Halvdansson	–	dreng i Bjørketeigen

  	 

  	Livestovao

  	Sjovat Munansson	–	Eirills bror

  	Synneva Torsdotter	–	Sjovats kone

  	Idunn og Ulvhild Sjovatsdotter	–	Synneva og Sjovats døtre

  	Tor Sjovatsson	–	Synneva og Sjovats sønn

  	 

  	Stuphedla

  	Sverre Nikulasson	–	storbonden på Stuphedla

  	Astrid Eysteinsdotter	–	Sverres kone

  	Jaran Sturlason	–	dreng på Stuphedla

  	Pater Isak Audunsson	–	prest på Stuphedla

  	 

  	Kaupanger

  	Karda Persdotter	–	seidkone i Kaupanger

  	Ellida Gardsdotter	–	seidkone, Kardas datter

  	Mageli Borgarsdotter	–	Ellidas datter

  	Gudbrand «Skagabrand»

  	Gudbrandsson	–	omstreifende vandringsmann

  	Gygri	–	tidligere seidkvinne på Stuphedla (død)

  	 

  	Ottohaus Skomakerstue i Bjørgvin

  	Jørgen Klængsson

  	Vogt De Salz	–	skomaker og Narves tidligere kjæreste

  	Theresa Vogt De Salz	–	Jørgens kone

  	Adelman Vogt De Salz	–	Jørgen og Theresas eldste sønn

  	Frederich & Hans Vogt De Salz	–	Jørgen og Theresas sønner

  	Otillie Vogt De Salz	–	Jørgen og Theresas datter

  	Gertrude Essenfrau	–	kokke i Ottohaus Skomakerstue

  	Otto Schuster	–	skomaker, Theresas onkel

  	Mädchen Hedwig Kauffmann	–	Theresas tjenestepike

  	Cunneke «Vinterkatten» Mandel	–	portkone fra Steinkjelleren

  	 

  	Vargvandrerne

  	Siv Sinaberre Odinnvin, 25 år	–	datter av Rind og Frod, Vargvandrernes herse

  	Freke Ulveham Idunnvin, 9 år	–	 Sivs sønn

  	Våle Strjona Odinnvin, 30 år	–	jeger, Sivs bror

  	Skondre Bard Frøyvin, 27 år	–	skald, Sivs hlifvin

  	Snø & Eld Odinnvin, 4 år	–	Tvillinger, Siv og Skondres barn

  	Héla Kveldøva Odinnvin, 0 år	–	Siv og Dvales datter

  	Tokk Ulveklo Idunnvin, 62 år	–	volve, mor til Frod og Dvale

  	Frod Hersehúsbóndi Friggavin, 49 år	–	tidligere herse Rinds hlifvin, Tokks sønn

  	Dvale Gand Friggavin, 43 år	–	Tokks sønn

  	Myske Bjørnefot Njordvin, 15 år	–	jeger, Skagabrands utkårede

  	Tårån Ossorsdotter, 28 år	–	enke

  	Torfinn Kloke Vatnormsson

  	Venjum, 68 år	–	tidligere rådgiver for kongen

  	Nuve, 32 år	–	tyv





Slik sluttet forrige bok

Vargvandrerne kunne løpe lydløst gjennom natten, akkurat som Eirill. Heller ikke Narve hadde vansker med å følge dem knapt uten en lyd, og Tårån og Nuve hang på som best de kunne.

Men Eirill merket seg fort at Torfinn Kloke slet med å løpe, og de nådde ikke engang borgmuren før han var havnet langt bak dem. Hun snudde og sprang tilbake til ham.

Han stanset da han så henne. – Bry deg ikke med meg, sa han og prøvde å vifte henne bort. – Jeg er en gammel mann, og min tid er nok snart omme.

– Så får din tid være omme utenfor disse murene, sa Eirill og stakk en arm innunder hans. Hun hadde ikke lagt merke til at Skagabrand også hadde kommet tilbake.

– Hva sier du, du vise mann? sa han. – Er du god til å ri?

Før den arme Torfinn rakk å svare, løftet den store vandringsmannen ham opp og slengte ham over skulderen som et slakt.

Eirill strevde for ikke å le av synet der hun satte etter resten av flokken som allerede var kommet ut gjennom porten. Men lyset fra fakkelen som Narve hadde båret, fulgte dem ut på den andre siden av muren, og i mørket så hun ikke hvor hun løp. Hun oppdaget ikke det dype hullet i bakken foran seg, og før hun forsto hva som hadde hendt, var det som om den ene foten hang igjen bak henne og hun falt så lang hun var med nesen først, rett i bakken.

Smertene skar gjennom ankelen, og hun satte i et skingrende skrik, like mye av forskrekkelse som over hvor vondt det gjorde.

I porten stanset Skagabrand og så seg tilbake da han hørte skriket hennes, men ble like fort dyttet videre ut i friheten av Narve som kom løpende inn igjen med Bjarga i hælene.

Han kastet seg ned i gresset ved siden av henne. – Er du skadet?

– Jeg tror jeg har vrikket foten min. Eirill prøvde å reise seg, men så snart hun rørte på beinet, jaget smertene helt opp i nakken på henne.

– Er den brukket? Narve grep tak i henne og fikk henne opp, men hun kunne ikke stå selv, langt mindre gå.

– Jeg vet ikke, gispet hun.

– La meg bære deg. Narve snudde ryggen mot henne og huket seg ned. – Klarer du å komme deg opp?

Eirill la armene om halsen hans og med et slags kravlende hopp kom hun seg opp på ryggen hans. Hun måtte klamre seg fast, for den store magen kom i veien og ville tvinge henne ned igjen på bakken. Narve grep tak om lårene hennes og holdt henne fast, men før han fikk tatt et eneste skritt, bråstanset han da et skinnende sverdblad ble rettet mot halsen hans.

Bjarga reiste bust og knurret truende, men hirdmannen som sto foran dem, bare kikket ned på henne uten å gjøre tegn til å ville flytte sverdet.

– Be kjøteren din om å tie, sa han rolig. – Ellers kapper jeg hodet av husbonden din.


Første kapittel

Holmen, juli 1356

Bjarga vrengte leppene slik at de skarpe, hvite tennene skinte i månelyset. Blikket var festet på hirdmannen foran dem mens knurringen ble enda dypere og mer truende.

Men mannen med sverdet lot ikke til å la seg skremme. Han bare skulte bort på henne et øyeblikk før han på ny henvendte seg til Eirill og Narve. – Du hørte hva jeg sa. Stemmen var skremmende kald og rolig. – Stagg bikkja di, eller så blir husbonden din et hode kortere.

Eirill så ned på hunden sin. – Bjarga!

Selv om Eirill var bestemt og streng i stemmen, kunne hun selv høre frykten som var gjemt bak det ene ordet.

Den trofaste vennen hennes ble taus og snudde seg mot henne med et blikk som avslørte at hun ikke forsto hvorfor hun ikke skulle forsvare dem mot denne faren som sto der og truet Narve på livet.

– La Narve være. Eirill nikket til hunden sin. – Hun vil ikke skade deg.

Innerst inne visste hun at dersom hun hadde latt Bjarga få gå til angrep, ville ikke den stakkars mannen få tid til så mye som å svinge sverdet før han lå i bakken. Men hun fryktet for Bjargas valper. Og sitt eget barn like mye som Narves liv dersom kampen skulle lokke flere soldater til dem.

– Der, ja. Hirdmannen nikket. – Sett henne så ned.

Han pekte med sverdet mot Eirill, som fremdeles klamret seg fast på Narves rygg, men drengen ristet bestemt på hodet.

– Jeg kan ikke, sa han modig. – Hun er skadet.

– Da får du bære henne til bispegården, svarte hirdmannen. Han gjorde et kast med hodet, som for å vise dem hvor han ville de skulle gå.

– Gjør som han sier, hvisket Eirill. – Jeg vil ikke at flere skal komme til skade. Det får holde med den vonde foten min. La ham ikke gjøre deg eller Bjarga noe.

– Han kan jo prøve å svinge det sverdet mot meg, blåste Narve. – Bjarga hadde bitt strupen over på ham om han så gjorde.

– Men Bjarga er drektig, svarte Eirill alvorlig. – Hennes unger er meg like kjære som mitt eget.

– Du er nå engang en underlig trollkjerring. Ordene kom som et lite snøft fra ham, men Narve snudde seg og begynte å gå i den retningen som hirdmannen hadde pekt ut til dem.

Eirill kikket seg over skulderen og så på den stramme soldaten bak dem. Han hadde senket sverdet, men han holdt et våkent øye med den store ulvehunden som gikk rolig ved Narves side, som om han ikke stolte et øyeblikk på at hun ikke atter en gang ville vende de kraftige kjevene sine mot ham.

– Hvor fører du oss? spurte Eirill forsiktig.

– Til bispegården, svarte han. – Kongen er ikke i Bjørgvin i disse dager, så det får bli opp til hans eksellense Gisbrikt Erlendsson å avgjøre deres skjebne.

– Hvilken skjebne? mumlet Narve. – Så vidt jeg vet, er jeg verken stevnet eller dømt for noe.

– Ikke? Det hørtes ut som det kom en liten latter fra hirdmannen. – Da er det virkelig på høy tid at noen gjør noe med det, når du bryter deg inn i kongens fangekjeller og setter fri dem som sitter der.

– Hvordan vet du at det var meg? spurte Narve kvast.

– Du bærer en av dem, som jeg selv var med å fengsle, på ryggen din, svarte soldaten kort. – Få opp farten!

Igjen måtte Eirill snu på hodet og se på ham. Hun hadde først ikke gjenkjent ham, men nå kunne hun se at det var en av de to hirdmennene som hadde vært sammen med Jostein da hun og Skagabrand ble ført til Holmen.

– Hvor er de andre fangene? spurte soldaten mens de gikk over tunet på kongsgården.

– Jeg vet ikke, svarte Eirill. Og det var riktig. Hun visste virkelig ikke hvor Vargvandrerne hadde tatt med seg Skagabrand og de tre andre som hadde rømt fra fangehullet.

Men Narve visste det kanskje, så for at ikke soldaten skulle stille flere spørsmål slik at han ble nødt til å svare, snudde hun atter på seg og så på ham.

– Frykter du ikke sotten?

– Jeg har sverget å kjempe for kongen og fedrelandet mot enhver fare om det så koster meg livet, svarte han kort. – En god hirdmann viker ikke fra sin post for noen fiende.

Eirill tenkte med seg selv at denne mannen enten var veldig modig eller fryktelig dum. Men selv gikk hun til syke til tross for at hun visste hvilke farer det brakte med seg, så hun var ikke det spor bedre.

Hun snudde seg og så mot den grove steinmuren som kom stadig nærmere. Det var ingen dører i den. Ingen port eller åpninger som hun kunne se heller. Et øyeblikk fryktet hun at de slett ikke var på vei mot bispegården, men at hirdmannen hadde tenkt å ta dem alle tre av dage i de mørke skyggene langs muren.

Men tankene hennes ble raskt avbrutt da soldaten løftet sverdet og pekte på et svart hull i muren like foran dem, som knapt var råd å se om du ikke visste at det var der.

– Inn dit, sa han.

Tre forskremte rotter pilte skrikende vekk mellom beina på Narve idet han bøyde seg for å stige inn i mørket, for det var lavt under taket der inne. Men han kom ikke langt før veggene på innsiden klemte seg så tett sammen at han ikke kunne bære Eirill videre.

– Jeg må gå sidelengs, sa han og satte henne forsiktig ned. – Men jeg skal støtte deg om du er i stand til å hinke dette stykket.

Selv om hun landet på den gode foten, var det som om smertene skar over i den andre ankelen da hun traff bakken. Eirill gispet, men bet tennene sammen og rettet seg opp. Det altoppslukende mørket var så tett rundt dem at hun følte det nærmest klemte livet ut av henne, og da hun klarte å gjenvinne balansen, merket hun at toppen av hodet tok oppi steintaket over henne. – Jeg kan ikke hinke her, sa hun. – Jeg kommer til å slå hull i hodet for hvert hopp.

– Så gå, kommanderte soldaten bak dem. – Gangen strekker seg rett frem.

Hun kjente spissen av sverdet hans mot ryggen og forsto at hun ikke hadde mye til valg.

Igjen knurret Bjarga, som sto mellom henne og hirdmannen, men Eirill hysjet på henne. Forsiktig satte hun den vonde foten i bakken, og selv om smertene skar som kniver helt fra ankelen og opp i nakken, klarte hun å ta et steg fremover. At hun var i stand til å trå på den, om enn forsiktig, tydet i det minste på at den ikke var brukket, sa hun til seg selv.

Grunnen under dem var våt, og hun hørte det surkle i gjørmen for hvert pinefulle steg hun tok. Det luktet død og fordervelse i den endeløse gangen, og innimellom dryppet det iskalde vanndråper ned i nakken.

Men hun merket at foten ble litt mindre vond for hver gang hun trådte på den, og med en hånd hvilende på Narves skulder var det mulig å ta seg frem. Hun kunne føle hvordan han var nødt til å bøye seg mye mer enn henne mens han gikk, for Narve var over ett hode høyere enn henne selv, men han tok rolige skritt så hun kunne henge på ham.

Eirill syntes det var som om bakken skrådde litt nedover, men hun var ikke helt sikker. Noen steder sto veggene tettere, mens andre steder sto de lenger fra hverandre, og det ble etter hvert så høyt under taket at hun kjente at Narve rettet seg opp.

Ferden føltes som om den aldri skulle ta slutt, og med ett ble den ufyselige eimen som først hadde slått imot dem, erstattet av lukten av våt jord og salt sjø.

– Hvor er vi? hvisket Eirill.

– Like ved munningen på Vågen, svarte soldaten.

Da Eirill strakte på seg, kunne hun se enden på den lange gangen over Narves skulder, og like etter hørte hun lyden av bølger som slo mot land. Selv det dunkle lyset som månen ga i sommernatten, fikk henne til å myse da de endelig steg ut av det svarte hullet som hun følte de hadde vandret gjennom i flere dager.

Så langt hadde de ikke gått; det oppdaget hun så snart de forlot det kalde mørket. Gangen endte like nedenfor de mektige murene på kongsgården, og da hun snudde seg, så hun kongens kai bare noen få skritt unna.

Soldaten dyttet til henne. – Det ligger en båt der borte, sa han kort. – Skynd dere.

